il-Maġġur Ġeneral Planells Palau nħatar Kmandant tal-Operazzjoni ta' EU NAVFOR Operazzjoni Atalanta, mill-1 ta' Ottubru 2019. Huwa jieħu l-kmand mill-Viċi Ammirall Antonio Martorell Lacave. Attwalment, il-Maġġur Ġeneral Antonio Planells Palau huwa l-Kmandant Ġenerali tal-Korpi tal-Baħar Spanjoli u ilu jservi fil-Flotta Navali Spanjola għal aktar minn 41 sena. EU NAVFOR Operazzjoni Atalanta tikkontribwixxi għad-deterrenza, il-prevenzjoni u t-trażżin ta' atti ta' piraterija u ta' serq bl-użu tal-armi 'l barra mix-xtut tas-Somalja . L-operazzjoni tagħmel parti mill-approċċ komprensiv tal-UE għal Somalja paċifika, stabbli u demokratika. L-operazzjoni tipproteġi wkoll bastimenti tal-Programm Dinji tal-Ikel u bastimenti vulnerabbli oħra, tissorvelja l-attivitajiet tas-sajd 'il barra mix-xtut tas-Somalja u tappoġġa missjonijiet u programmi oħra tal-UE fir-reġjun. L- approċċ komprensiv tal-UE għas-Somalja jinkludi sforzi diplomatiċi, appoġġ għall-iżvilupp, għajnuna umanitarja kif ukoll impenn fil-qasam tal-istat tad-dritt u l-infurzar tal-liġi. Huwa jinkludi tliet missjonijiet komplementari taħt il-Politika ta' Sigurtà u ta' Difiża Komuni tal-UE: EU NAVFOR Operazzjoni Atalanta, EUCAP Somalia, it-tisħiħ tal-kapaċità tal-infurzar tal-liġi marittima ċivili tas-Somalja u EUTM Somalia, l-għoti ta' pariri militari lill-awtoritajiet Somali fil-livell strateġiku u politiku u l-kontribuzzjoni għall-iżvilupp tal-kapaċità ta' taħriġ tal-Armata Nazzjonali Somala (SNA) stess. Id-deċiżjoni tal-lum ġiet adottata mill-Kumitat Politiku u ta' Sigurtà. Bijografija ta' Antonio Planells Palau Din ir-riżorsa bħalissa hi disponibbli biss bil-lingwa jew il-lingwi li ġejjin: EU NAVFOR Operazzjoni Atalanta Delegazzjoni tal-UE għas-Somalja